**Mövzu II. Məhkəmə hakimiyyəti: anlayışı və onun əsas əlamətləri**

Hakimiyyətin bir-birindən asılı olmayan üç sərbəst qolları Azərbaycan Respublikası Konstitusiyasında öz əksini tapmışdır.

Azərbaycan Respublikasında dövlət hakimiyyəti hakimiyyətlərin bölünməsi prinsipi əsasında təşkil edilir:

– Qanunvericilik hakimiyyətini Azərbaycan Respublikasının Milli Məclisi həyata keçirir;

– İcra hakimiyyəti Azərbaycan Respublikasının Prezidentinə mənsubdur;

– Məhkəmə hakimiyyətini Azərbaycan Respublikasının məhkəmələri həyata keçirir.

Konstitusiyanın müddəalarına əsasən qanunvericilik, icra və məhkəmə hakimiyyətləri qarşılıqlı fəaliyyət göstərir və öz səlahiyyətləri çərçivəsində müstəqildirlər.

Məhkəmə hakimiyyəti özünəməxsus bir sıra əlamətlərə malikdir.

1. Məhkəmə hakimiyyəti – dövlət hakimiyyətinin bir növüdür.
2. Məhkəmə hakimiyyəti müstəsna olaraq, yalnız məhkəmələrə məxsusdur.

Heç bir digər orqan və ya şəxs ədalət mühakiməsinin həyata keçirilməsini öz üzərinə götürə bilməz.

1. Məhkəmə hakimiyyəti vahiddir.

Məhkəmələrin tam siyahısı AR Konstitusiyası və “Məhkəmələr və hakimlər haqqında” Qanunla müəyyən edilmişdir.

1. Məhkəmə hakimiyyətinin müstəqilliyi, öz səlahiyyətlərini həyata küçirərkən məhkəmələr qanunvericilik və icra hakimiyyətlərindən asılı olmayaraq fəaliyyət göstərirlər, yalnız Azərbaycan Respublikasının Konstitusiyasına və qanunlarına tabedirlər.
2. Məhkəmə hakimiyyətinin prosessual qaydada fəaliyyət göstərməsi əlaməti mühüm əhəmiyyət kəsb edir.

Konstitusiya Məhkəməsinin prosessual qaydada fəaliyyət göstərməsi “Konstitusiya Məhkəməsi haqqında” Qanunla, mülki, cinayət, inzibat və kommersiya işləri üzrə icraatın prosessual qaydada aparılması isə, müvafiq olaraq, Mülki-Prosessual Məcəllə, Cinayət-Prosessual Məcəlləsi, İnzibati Xətalar Məcəlləsi ilə nizamlanır.

1. Məhkəmə qərarı qanuna və sübutlara əsaslanmalıdır.

Məhkəmə qərarının icra olunmaması qanunla müəyyən edilmiş məsuliyyətə səbəb olur.

**Məhkəmə hakimiyyəti** – hüququn tətbiq edilməsi zamanı məhkəmələrin səlahiyyətinə aid edilmiş məsələləri həll etməkdən və məhkəmələr tərəfindən qəbul edilən qərarların qanuniliyini və ədalətliliyini təmin edən prosessual normalara əməl etməklə konstitusiya, cinayət, mülki, inzibati və kommersiya məhkəmə icraatı yolu ilə bu səlahiyyətlərin realizəsindən ibarətdir.

**Ədalət mühakiməsi** dedikdə məhkəmələr tərəfindən qanunla müəyyən edilmiş qaydada mülki, cinayət, inzibati hüquqpozmalara dair, iqtisadi mübahisələrə dair işlərə baxılması və onları mahiyyətçə həll edilməsi və hamı üçün məcburi olan hüquqi aktın çıxarılması başa düşülür.